許七侍御棄官東歸瀟灑江南頗聞自適高秋企望題詩寄贈十韻
作者：杜牧
朝代：唐

paragraphs: 天子繡衣吏，東吳美退居。
有園同庾信，避事學相如。
蘭畹晴香嫩，筠溪翠影疎。
江山九秋後，風月六朝餘。
錦帙開詩軸，青囊結道書。
霜巖紅薜荔，露沼白芙蕖。
睡雨高梧密，棊燈小閣虛。
凍醪元亮秫，寒鱠季鷹魚。
塵意迷今古，雲情識卷舒。
他年雪中櫂，陽羨訪吾廬。